Luken mellom romskipet og romstasjonen ble åpnet klokken 17.02 UTC og Hurley og Behnken ble ønsket velkommen ombord i romstasjonen av stasjonssjef Chris Cassidy og de to kosmonautene Anatoli Ivanisjin og Ivan Vagner. Hurley og Behnken var ventet å tilbringe mellom 6 og 16 uker på romstasjonen, avhengig av NASAs direktiver. Etter ca. to måneder på romstasjonen, gikk Hurley og Behnken ombord i «Endeavour» igjen 1. august og begynte hjemreisen. De landet i Mexicogulfen 2. august 2020.